اسلام آباد(آن لائن)اٹارنی جنرل آف پاکستان خالد جاوید خان اینو اسپیکر قومی اسمبلی اسد قیصر تون اسلام آباد اٹ اوڑدہی کرے۔ اوڑدہی ٹی لاہور ہائیکورٹ نا 30 جون، 2020 ءِ تروک آ آرڈر آ ہیت وگپ کننگا۔ حوال نا رداٹ  اٹارنی جنرل اسپیکر ءِ پٹرولیم مصنوعات نا کاختی و نہاد آتا بابت لاہور ہائیکورٹ نا آزرویشن آن معلومدار کرے۔ اسپیکر پارینے کہ پارلیمنٹ کن عدلیہ محترم ءِ اونا تروک آ آبزرویشن نا قدر ءِ کینہ۔ اسپیکر پارینے کہ پٹرولیم مصنوعات نا کاختی آمبار انگا اُلسی ویل آ معزز ہائیکورٹ نا رائے مناسب ءِ۔ اسپیکر پارینے کہ پیٹرولیم مصنوعات آتا کاختی و اوفتا نہاد آتیٹی ودکی نا بابت قومی اسمبلی قائمہ کمیٹی براے توانائی آن مالو آن رپورٹ ءِ بٹنگانن۔ اُلسی ویل آتا ایسری آن پارلیمنٹ نا کڑد انا ہیت ءِ کرسا اسپیکر پارینے کہ گچین آ نمائندہ غاک پارلیمنٹ اٹ تینا گچین کروک آ حلقہ نا بابت ویل آتے مون آ اتیرہ۔ اسپیکر پارینے کہ بجٹ سیشن اٹ حکومتی و اپوزیشن بینچ آتیان پٹرولیم مصنوعات آتا کاختی و اُلس ءِ دوئی مروک آ ویل آتیا ہیت کننگا۔ او پارینے کہ مالو ہم پارلیمنٹ تینا کڑد ءِ ادا کرسا کرینے او مستی ہم اُلسی ویل آتیا تینا کڑد ءِ ادا کرسا کیک۔ انتظامیہ آ پارلیمانی نگرانی نا گام گیج آتا ذکر ءِ کرسا اسپیکر قومی اسمبلی پارینے کہ کورونا وائرس دَین آ پارلیمانی کمیٹی، کرونا وائرس نا سوب آن پیشن ملک آتیٹی اختہ انگا پاکستانیوں نا پدی اتنگ، بلوچستان نا ویل و کشاری مصنوعات آتیا جوڑ کروک آ خصوصی آ کمیٹیک دانا اسہ گچین ءُ مثال اسے ءُ۔ اوڑدہی ٹی  اسپیکر قومی اسمبلی نا آئینی و کانودی امور آ سلاہکار لطیف یوسفزئی ہم ساڑی ئس۔
